સાઇકલ શીખવાની અને એક હાથે સાઇકલ ચલાવવાની આગળ વર્ણન કરી તે ઘટનાને પચીસ ઉપરાંત વર્ષ વીતી ગયા હતા. તો ય અમારી વચ્ચે વાતની શરૂઆત તો એ ઘટનાના એક ભાગ એવા પ્રોવિડન્ટ ફંડ ખાતાથી જ થઈ. અડધી રાત વીતી ગયા પછી ઊંઘમાંથી ઉઠાડીને મને કહે કે ‘આ પ્રોવિડન્ટ ખાતાની પાસબુક છે. મારી સારવાર પાછળ થતો તમામ ખર્ચ આ રકમમાંથી જ કરવાનો.’ સવારે બૅન્કમાં જઈ એ રકમની વ્યવસ્થા કેમ કરવી તે બાબતે બધી સમજણ પાડ્યા પછી જ તેઓ સુઈ ગયા.